1999/698/EY: Komission päätös, tehty 13 päivänä lokakuuta 1999, ekologisista arviointiperusteista yhteisön ympäristömerkin myöntämiseksi kannettaville tietokoneille (tiedoksiannettu numerolla K(1999) 3278) (ETA:n kannalta merkityksellinen teksti)



Virallinen lehti nro L 276 , 26/10/1999 s. 0007 - 0011



KOMISSION PÄÄTÖS, tehty 13 päivänä lokakuuta 1999, ekologisista arviointiperusteista yhteisön ympäristömerkin myöntämiseksi kannettaville tietokoneille (tiedoksiannettu numerolla K(1999) 3278) (ETA:n kannalta merkityksellinen teksti) (1999/698/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön ekotuotemerkin myöntämisjärjestelmästä 23 päivänä maaliskuuta 1992 annetun neuvoston asetuksen (ETY) N:o 880/92(1), ja erityisesti sen 5 artiklan 1 kohdan toisen alakohdan, sekä katsoo, että 1) asetuksen (ETY) N:o 880/92 5 artiklan 1 kohdan ensimmäisessä alakohdassa säädetään, että yhteisön ekotuotemerkin myöntämisehdot määritellään tuoteryhmittäin, 2) asetuksen (ETY) N:o 880/92 10 artiklan 2 kohdassa säädetään, että tuotteen ekologiset vaikutukset on arvioitava tuoteryhmäkohtaisten erityisperusteiden pohjalta, 3) arviointiperusteita on aiheellista tarkistaa kahden vuoden kuluessa energiankulutusta koskevien vaatimusten mukauttamiseksi tekniikan ja markkinoiden kehitykseen, 4) komissio on asetuksen (ETY) N:o 880/92 6 artiklan mukaisesti kuullut keskeisiä eturyhmiä neuvoa-antavassa foorumissa, ja 5) tässä päätöksessä vahvistetut toimenpiteet ovat asetuksen (ETY) N:o 880/92 7 artiklassa tarkoitetun komitean antaman lausunnon mukaiset, ON TEHNYT TÄMÄN PÄÄTÖKSEN: 1 artikla Tuoteryhmällä "kannettavat tietokoneet" (jäljempänä "tuoteryhmä") tarkoitetaan seuraavia tuotteita: - yleisesti myynnissä olevat kannettavat tietokoneet, jotka toimivat itsenäisesti - eli niiden asianmukaiseen toimintaan ei tarvita jatkuvasti ulkopuolista ohjelmistoa, tietokonekapasiteettia tai verkkovirtaa - ja jotka on tarkoitettu pääasiassa tietojenkäsittelyyn ja joissa on sekä syöttö- että ulostuloliitännät. 2 artikla Tuoteryhmän ympäristövaikutukset ja käyttökelpoisuus arvioidaan liitteessä esitettyjen erityisten ekologisten arviointiperusteiden pohjalta. 3 artikla Tuoteryhmän määritelmä ja tuoteryhmää koskevat ekologiset arviointiperusteet ovat voimassa kahden vuoden ajan perusteiden hyväksymistä seuraavan kuukauden ensimmäisestä päivästä. Jos ekologisia arviointiperusteita ei ole tarkistettu ennen tämän ajanjakson päättymistä, perusteiden voimassaoloa jatketaan vuodella tai siihen päivään, jolloin hyväksytään uudet arviointiperusteet, riippuen siitä, kumpi näistä ajankohdista on aikaisempi. 4 artikla Tälle ryhmälle annetaan hallinnollisia tarkoituksia varten tunnusnumero "018". 5 artikla Tämä päätös on osoitettu kaikille jäsenvaltioille. Tehty Brysselissä 13 päivänä lokakuuta 1999. Komission puolesta Margot WALLSTRÖM Komission jäsen (1) EYVL L 99, 11.4.1992, s. 1. LIITE YLEISTÄ Saadakseen ympäristömerkin kannettavan tietokoneen on oltava tässä liitteessä esitettyjen arviointiperusteiden mukainen. Perusteiden avulla pyritään - vähentämään energian käytöstä ympäristölle aiheutuvia vahinkoja tai vaaroja (ilmaston lämpeneminen, happamoituminen, uusiutumattomien luonnonvarojen ehtyminen) supistamalla energiankulutusta, - vähentämään luonnonvarojen käytöstä ympäristölle aiheutuvia vahinkoja parantamalla osien vaihdettavuutta sekä tietokoneen kierrätettävyyttä ja ylläpidettävyyttä, - rajoittamaan vaarallisten aineiden käytöstä ympäristölle aiheutuvia vahinkoja tai vaaroja vähentämällä kyseisten aineiden käyttöä. Arviointiperusteilla edistetään myös parhaiden käytänteiden soveltamista ja lisätään kuluttajien ympäristötietoisuutta. Lisäksi merkitsemällä muovikomponentit edistetään niiden kierrätystä. Toimivaltaisten elinten suositellaan ottavan huomioon tunnustettujen ympäristöhoitojärjestelmien, kuten EMAS- tai ISO 14001 -järjestelmien, täytäntöönpano arvioidessaan hakemuksia ja valvoessaan tämän liitteen perusteiden noudattamista. (Huom. Näiden ympäristöjärjestelmien täytäntöönpano ei ole pakollista.) ENSISIJAISET ARVIOINTIPERUSTEET 1. Energian säästäminen Kannettavan tietokoneen virrankulutus torkkutilassa (sleep mode) saa olla enintään 5 wattia. Kannettavan tietokoneen virrankulutus laitteen ollessa kytkettynä päältä (off mode) saa olla enintään 3 wattia. Oletusasetuksena on oltava, että ollessaan käyttämättömänä laite siirtyy käyttötilasta torkkutilaan enintään 15 minuutin kuluessa. Valmistajan on kytkettävä tämä ominaisuus päälle, mutta käyttäjä voi kytkeä sen pois. 2. Käyttöiän pidentäminen Valmistajan on annettava takuu siitä, että kannettava tietokone tomii vähintään kolme vuotta. Tämä takuu on voimassa siitä päivästä lähtien, jona laite toimitetaan asiakkaalle. Yhteensopivien varaosien saatavuus sekä laitteen huolto on taattava viideksi vuodeksi lähetyspäivästä lähtien. Lisäksi kannettavan tietokoneen on täytettävä seuraavat vaatimukset: 1) Sen on oltava rakenteeltaan modulaarinen siten, että osia on helppo käsitellä 2) Laitteen RAM-muistin on oltava päivitettävissä. Ainakin laitteen prosessorin, kiintolevyn sekä laitteessa mahdollisesti olevan CD-ROM-aseman on oltava vaihdettavissa. Prosessori voidaan vaihtaa vaihtamalla koko emolevy. 3) Laitteessa on oltava yksi tai useampia vapaita korttipaikkoja. PARHAIDEN KÄYTÄNTEIDEN ARVIOINTIPERUSTEET 3. Takaisinotto ja kierrätys Valmistajan on otettava ilman maksua takaisin kannettava tietokone sekä vaihdetut osat, lukuun ottamatta käytössä (esimerkiksi lääketieteellisessä tai ydinenergiasovelluksessa) saastuneita laitteita. Lisäksi kannettavan tietokoneen on täytettävä seuraavat vaatimukset: 1) Yhden koulutetun henkilön on kyettävä yksin purkamaan laite. 2) Valmistajan on tarkistettava keskusyksikön purettavuus ja annettava purkamista koskeva seloste. Selosteesta on muun muassa käytävä ilmi, että liitokset ovat: - helposti löydettävissä ja käsiteltävissä - mahdollisimman standardoituja - käsiteltävissä yleisesti saatavissa olevien työkalujen avulla. 3) Yhteensopimattomien ja vaarallisten materiaalien on oltava erotettavissa. 4) Kotelon ja rungon muovi- ja metallimateriaaleista 90 prosenttia on oltava teknisesti kierretettäviä. Kierrätyksellä tarkoitetaan tässä yhteydessä uudelleenkäyttöä, materiaalin kierrätystä ja kemiallista kierrätystä (esim. pyrolyysia tai kaasutusta). Muoviosien metallointi on sallittua. 5) Jos laitteessa tarvitaan merkintöjä, niiden on oltava helposti irrotettavissa tai kiinteästi tehtyjä. 6) Muoviosat - eivät saa sisältää tarkoituksellisesti lisättyä lyijyä tai kadmiumia, - saavat koostua vain yhdestä polymeeristä tai sekoittuvien polymeerien seoksesta lukuun ottamatta koteloa, joka saa koostua enintään kahdesta erotettavissa olevasta polymeerilajista, - eivät saa sisältää metallia, joka ei ole erotettavissa. 7) Yli 25 gramman painoiset muoviosat, kaapelit ja virtalähteiden, pienakkujen ja muiden lisälaitteiden muovikuoret a) eivät saa sisältää seuraavia palonsuoja-aineita: >TAULUKON PAIKKA> b) eivät saa sisältää sellaisia aineita sisältäviä palonsuoja-aineita tai -yhdisteitä, joihin on liitetty tai joihin voidaan liittää jokin seuraavista neuvoston direktiivissä 67/548/ETY(1), sellaisena kuin se on viimeksi muutettuna komission direktiivillä 98/98/ETY(2), määritellyistä vaarallisuutta osoittavista lausekkeista: R45 (syöpää aiheuttava), R46 (perimän muutoksia aiheuttava), R50 (erittäin myrkyllistä vesieliöille), R51 (myrkyllistä vesieliöille), R52 (haitallista vesieliöille), R53 (voi aiheuttaa pitkäaikaisia haittavaikutuksia vesiympäristössä), R60 (voi alentaa hedelmällisyyttä) tai R61 (voi aiheuttaa sikiövaurioita); c) on varustettava ISO 11469 -standardin mukaisella pysyvällä materiaalimerkinnällä. Tämä vaatimus ei kuitenkaan koske suulakepuristettuja muovimateriaaleja ja litteiden näyttöjen valojohdinta. 8) Pienakut eivät saa sisältää enempää kuin 0,0001 % elohopeaa, 0,001 % kadmiumia ja 0,01 % lyijyä pienakun painosta. 9) Liitteiden näyttöjen taustavalo ei saa a) sisältää enempää kuin 5 mg elohopeaa, kun näyttö on pienempi kuin 12 tuumaa (30,48 cm mitattuna aktiivisen näyttöpaineen lävistäjästä); b) sisältää enempää kuin 10 mg elohopeaa, kun näyttö on edellä mainittua suurempi. 4. Käyttöohjeet Kannettavan tietokoneen ostajalle on annettava asianmukaiset tiedot, joissa annetaan ohjeet ympäristöä säästävästä käytöstä ja erityisesti 1) suositukset virrankulutusta vähentävien ominaisuuksien käytöstä sekä tieto siitä, että näiden ominaisuuksien kytkeminen pois päältä saattaa lisätä energiankulutusta ja samalla käyttökustannuksia; 2) tiedot kannettavan tietokoneen enimmäis- ja vähimmäisvirrankulutuksesta käytön aikana, torkkutilassa ja laitteen ollessa kytkettynä päältä sekä tieto siitä, että verkkovirran kulutus voidaan välttää kokonaan irrottamalla laite sähköverkosta tai kytkemällä pistorasia pois päältä; 3) tiedot takuusta ja varaosien saatavuudesta. On annetava tiedot asianmukaisista menettelytavoista siltä varalta, että asiakas tarvittaessa haluaa päivittää tai vaihtaa osat; 4) tiedot siitä, että laitteen osat voidaan käyttää uudelleen ja kierrättää eikä niitä tulisi heittää pois; 5) ohjeet siitä, miten kuluttaja voi hyödyntää valmistajan takaisinottotarjouksen. 5. Ympäristöilmoitus Käyttäjälle: Tuotteeseen on liitettävä ympäristöilmoitus, jonka on oltava käyttäjän saatavilla. Tämän asiakirjan on oltava ECMAn teknisessä raportissa 70, "Product-related environmental attributes", esitettyjen suositusten mukainen. Toimivaltaiselle elimelle: Toimivaltaiselle elimelle annetaan ilmoitus kaikista nestemäisistä ja kaasumaisista aineista, joita pienakuissa ja nestekidenäytössä (LCD) on enemmän kuin 0,1 mg ja joihin on liitetty tai joihin voidaan liittää jokin seuraavista direktiivissä 67/548/ETY, sellaisena kuin se on viimeksi muutettuna direktiivillä 98/98/ETY, määritellyistä vaarallisuutta osoittavista lausekkeista: R45 (syöpää aiheuttava), R46 (perimän muutoksia aiheuttava), R50 (erittäin myrkyllistä vesieliöille), R51 (myrkyllistä vesieliöille), R52 (haitallista vesieliöille), R53 (voi aiheuttaa pitkäaikaisia haittavaikutuksia vesiympäristössä), R60 (voi alentaa hedelmällisyyttä) tai R61 (voi aiheuttaa sikiövaurioita). TESTAUS 6. Testauslaboratoriot Jos testausta vaaditaan, laitteet testataan ympäristömerkin hakijan kustannuksella laboratorioissa, jotka täyttävät EN 45001 -standardissa esitetyt yleiset vaatimukset. TIETOA KULUTTAJILLE Seuraavan tekstin on oltava selvästi kulutajien nähtävissä (mahdollisuuksien mukaan ympäristömerkin vieressä): Tuotteelle on myönnetty Euroopan unionin ympäristömerkki, koska tuote käyttää energiaa tehokkaasti ja koska sen suunnittelussa on pyritty siihen, että tuotteen osat voidaan vaihtaa, tuote voidaan korjata, kierrättää ja hävittää ympäristöstöä säästävällä tavalla. Käyttäjälle annettavissa ohjeissa on lisätietoja ympäristövaikutusten vähentämisestä. (1) EYVL L 196, 16.8.1967, s. 1. (2) EYVL L 355, 30.12.1998, s. 1.